佛手岩雨過
作者：釋居簡
朝代：宋

paragraphs: 白雲裹山裹不盡，高處露頭低露脛。
一條懸水透雲飛，雪色蜿蜒伸脊領。
畫然怒卷風霆震，銀鱲玉鱗俱奮迅。
滂然纔歇四山明，濕盡悠悠雲萬頃。
是時豁達縱雙明，岩巘更無毫髮隠。
太華巋然不較多，直上削成五千仞。
想應有路近丹梯，未必無花開玉井。
便欲搴花供歲晚，更擥藕根刳短艇。
徑上明河欲盡頭，塊藐九州聊一瞬。